Poliisi jatkaa Kolarin kahden lapsen hengen vaatineen liikenneonnettomuuden tutkintaa.

Poliisi kuulee asiaan osallisia ihmisiä sekä suorittaa teknistä tutkintaa.

Lisäksi poliisi selvittää esitutkinnassa onnettomuuteen johtaneita syitä. Asiasta tiedotetaan seuraavan kerran tiistaina iltapäivällä.

Kaksi lasta kuoli ja kolme loukkaantui lauantaina kello 16 aikaan sattuneessa onnettomuudessa, jossa ajoneuvoyhdistelmän perävaunu lähti heittelehtimään ja kaatui tielle.

Kuorma-auto kulkeutui kulkusuunnassaan vasemmalle puolelle ojaan ja kaatui kyljelleen.

Kuljettaja ja viisi alaikäistä lasta olivat kuorma-auton hyttiosassa. Kaksi lapsista kuoli tapahtumapaikalle.

Onnettomuudessa loukkaantuneet lapset vietiin Rovaniemelle ja Ouluun hoitoon. Myös kuljettaja on poliisin mukaan viety sairaalaan.

Poliisilla ei ole tarkempaa tietoa loukkaantuneiden vammojen vakavuudesta.

Loukkaantuneet vietiin Aslak-pelastushelikopterilla sekä rajavartioston ja Finnhemsin helikoptereilla sairaalaan.

Oulun poliisin johtokeskuksesta ei lauantai-iltana kerrottu tarkempia yksityiskohtia onnettomuudesta tai uhreista, koska tutkinta on yhä kesken. Poliisilla ei ole vielä tässä vaiheessa tietoa siitä, kuinka monelle kuorma-auto oli rekisteröity ja oliko kyydissä olleilla turvavyöt.

– Se selviää tutkinnassa. Poliisi ja onnettomuustutkintalautakunta ovat paikalla, vanhempi konstaapeli Janne Törmänen Oulun poliisin johtokeskuksesta sanoo.

Tie saatiin avattua liikenteelle sunnuntaiyönä puoli yhden aikaan.

Onnettomuus sattui valtatiellä 21 muutaman kilometrin Kolarin keskustasta etelään.